CELEX: 62007CN0519
Language: el
Date: 2007-11-22 00:00:00
Title: Υπόθεση C-519/07 P: Αίτηση αναιρέσεως που υπέβαλε στις 22 Νοεμβρίου 2007 η Επιτροπή των Ευρωπαϊκών Κοινοτήτων κατά της αποφάσεως που εξέδωσε το Πρωτοδικείο των Ευρωπαϊκών Κοινοτήτων (δεύτερο τμήμα) στις 12 Σεπτεμβρίου 2007 στην υπόθεση T-348/03, Koninklijke Friesland Foods NV (πρώην Friesland Coberco Dairy Foods Holding NV) κατά Επιτροπής των Ευρωπαϊκών Κοινοτήτων

9.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/9
            
         Αίτηση αναιρέσεως που υπέβαλε στις 22 Νοεμβρίου 2007 η Επιτροπή των Ευρωπαϊκών Κοινοτήτων κατά της αποφάσεως που εξέδωσε το Πρωτοδικείο των Ευρωπαϊκών Κοινοτήτων (δεύτερο τμήμα) στις 12 Σεπτεμβρίου 2007 στην υπόθεση T-348/03, Koninklijke Friesland Foods NV (πρώην Friesland Coberco Dairy Foods Holding NV) κατά Επιτροπής των Ευρωπαϊκών Κοινοτήτων
   (Υπόθεση C-519/07 P)
   (2008/C 37/11)
   Γλώσσα διαδικασίας: η ολλανδική
   Διάδικοι
   
      Αναιρεσείουσα: Επιτροπή των Ευρωπαϊκών Κοινοτήτων (εκπρόσωποι: H. Van Vliet και S. Noë)
   
      Αναιρεσίβλητη: Koninklijke Friesland Foods NV, πρώην Friesland Coberco Dairy Foods Holding NV
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την αναιρεσιβαλλόμενη απόφαση, να απορρίψει την προσφυγή για την ακύρωση της Αποφάσεως (1) και να καταδικάσει την Koninklijke Friesland Foods NV (στο εξής: KFF) στα έξοδα τόσο της δίκης ενώπιον του Πρωτοδικείου όσο και της δίκης ενώπιον του Δικαστηρίου·
            
         
               —
            
            
               επικουρικώς: να αναιρέσει την αναιρεσιβαλλόμενη απόφαση κατά το μέρος που χορηγεί δικαιώματα σε άλλους επιχειρηματίες εκτός της KFF οι οποίοι στις 11 Ιουλίου 2001 είχαν υποβάλει στην ολλανδική εφορία αίτηση να υπαχθούν στο σχετικό καθεστώς ενισχύσεων και να απορρίψει την προσφυγή για την ακύρωση της Αποφάσεως κατά το μέρος που η προσφυγή στρέφεται κατά του ότι χορηγήθηκαν δικαιώματα σε άλλους επιχειρηματίες εκτός της KFF οι οποίοι στις 11 Ιουλίου 2001 είχαν υποβάλει στην ολλανδική εφορία αίτηση να υπαχθούν στο σχετικό καθεστώς ενισχύσεων.
            
         Λόγοι αναιρέσεως και κύρια επιχειρήματα
   Η Επιτροπή θεωρεί ότι το Πρωτοδικείο παρέβη το κοινοτικό δίκαιο:
   
               (i)
            
            
               κρίνοντας ότι η KFF έχει έννομο συμφέρον καθόσον, αν γίνει δεκτή η προσφυγή, θα έχει συγκεκριμένες αξιώσεις κατά των ολλανδικών αρχών σχετικά με ρύθμιση περί διεθνών χρηματοδοτικών δραστηριοτήτων (αναιρεσιβαλλόμενη απόφαση, σκέψεις 58 έως 73)·
            
         
               (ii)
            
            
               κρίνοντας ότι η Απόφαση αφορά άμεσα και ατομικά την KFF (αναιρεσιβαλλόμενη απόφαση, σκέψεις 93 έως 101)·
            
         
               (iii)
            
            
               ακυρώνοντας την Απόφαση λόγω πραγματικών περιστατικών που η Επιτροπή δεν γνώριζε και ούτε όφειλε να γνωρίζει τη στιγμή που εξέδωσε την Απόφαση, και ιδίως λόγω της συγκεκριμένης καταστάσεως της KFF (αναιρεσιβαλλόμενη απόφαση, σκέψεις 141 έως 143)·
            
         
               (iv)
            
            
               πρώτο σκέλος: κατά πρόδηλη πλάνη θεωρώντας αναμφισβήτητο και επομένως αποδεδειγμένα ένα στοιχείο ουσιώδους σημασίας για τη συλλογιστική του Πρωτοδικείου (κακώς θεωρώντας ότι η Επιτροπή δεν αμφισβήτησε ότι η προσφεύγουσα έλαβε λογιστικά μέτρα και οικονομικού περιεχομένου αποφάσεις που δεν μπορούν να τροποποιηθούν εντός χρονικού διαστήματος δεκαπέντε μηνών (αναιρεσιβαλλόμενη απόφαση, σκέψη 137)·
               δεύτερο σκέλος: κρίνοντας ότι δύναται να επικαλεστεί δικαιολογημένη εμπιστοσύνη μια επιχείρηση η οποία απλώς υπέβαλε αίτηση να υπαχθεί σε μέτρο ενισχύσεως (αναιρεσιβαλλόμενη απόφαση, σκέψεις 125 έως 140)·
            
         
               (v)
            
            
               κρίνοντας ότι η KFF λυσιτελώς δύναται να επικαλεστεί την αρχή της ίσης μεταχειρίσεως (αναιρεσιβαλλόμενη απόφαση, σκέψεις 149 και 150)·
            
         
               (vi)
            
            
               επικουρικώς χορηγώντας δικαιώματα σε άλλους επιχειρηματίες εκτός της KFF (αναιρεσιβαλλόμενη απόφαση, διατακτικό, σημείο 1).
            
         
      (1)  Απόφαση 2003/515/ΕΚ της Επιτροπής, της 17ης Φεβρουαρίου 2003, σχετικά με το καθεστώς ενισχύσεων που έθεσαν σε εφαρμογή οι Κάτω Χώρες υπέρ των διεθνών χρηματοδοτικών δραστηριοτήτων (ΕΕ L 180, σ. 52).